เชิญชวนผู้ประกอบการทุเรียนไทย ขอรับหนังสือรับรองถิ่นกำเนิดสินค้า เพื่อเป็นแต้มต่อในการส่งออก
นายรณรงค์ พูลพิพัฒน์ อธิบดีกรมการค้าต่างประเทศ เปิดเผยว่า ในช่วงนี้เป็นฤดูกาลออกผลผลิตและส่งออกทุเรียน ขอเชิญชวนให้ผู้ประกอบการมาขอรับหนังสือรับรองถิ่นกำเนิดสินค้า ภายใต้ความตกลงการค้าเสรีต่างๆ เพื่อใช้ประโยชน์ในการยกเว้นหรือลดหย่อนภาษีศุลกากร ณ ประเทศปลายทาง ซึ่งปัจจุบันไทยมีความตกลงการค้าเสรีที่มีผลบังคับใช้ จำนวน 14 ฉบับ สำหรับการส่งออกไปยัง 18 ประเทศสมาชิก ได้แก่ กลุ่มประเทศสมาชิกอาเซียน จีน ญี่ปุ่น เกาหลี อินเดีย ออสเตรเลีย นิวซีแลนด์ เปรู และชิลี สำหรับผู้ประกอบการที่สนใจจะขอรับหนังสือรับรองถิ่นกำเนิดสินค้า จะต้องมาขึ้นทะเบียนเป็นผู้ส่งออก-นำเข้าสินค้ากับกรมการค้าต่างประเทศก่อน จากนั้นให้ทำการตรวจคุณสมบัติด้านถิ่นกำเนิดของสินค้า ซึ่งในขั้นตอนนี้ผู้ประกอบการจะต้องแสดงให้เห็นว่าสินค้าผลิตได้ตามกฎว่าด้วยถิ่นกำเนิดสินค้าของสินค้าที่จะส่งออก ทุเรียนเป็นสินค้าเฝ้าระวัง เนื่องจากมีการสวมสิทธินำทุเรียนจากประเทศอื่นมาอ้างว่าเป็นทุเรียนไทยและทำการส่งออก ผู้ประกอบการจึงต้องแสดงเอกสารรับรองว่าเป็นสินค้าที่มีถิ่นกำเนิดในประเทศไทยเพิ่มเติม เช่น เอกสารยืนยันแหล่งที่มาของทุเรียน โดยใช้ใบรับรองแหล่งผลิต GAP เพื่อพิสูจน์ว่าไม่มีการสวมสิทธิในปี พ.ศ. 2565 มีผู้ประกอบการที่ขอรับหนังสือรับรองถิ่นกำเนิดสินค้าส่งออกทุเรียนสดและแช่เย็นแช่แข็ง คิดเป็นมูลค่าการส่งออกทั้งสิ้น 5,164.80 ล้านเหรียญสหรัฐฯ (ประมาณ 177,000 ล้านบาท) โดยความตกลงการค้าเสรีอาเซียน-จีน มีการขอรับหนังสือรับรองมากที่สุด มูลค่ากว่า 5,074 ล้านเหรียญสหรัฐฯ